34-aastane Kaia Kanepi jäi Tšehhis Milovices peetud 15 000 dollari suuruse auhinnafondiga ITF-i tenniseturniiril võitmatuks.
Turniiril kõrgeimat paigutust omav Kanepi (WTA 105.) alistas veidi alla pooleteise tunni kestnud finaalkohtumises 6:4, 6:3 turniiril 8. asetatud Anastasia Kulikova. 19-aastane Soomet esindav vasakukäeline Kulikova paikneb maailma edetabelis 582.
Kanepi asus avasetti 3:0 ja 4:1 juhtima, aga Kulikova viigistas. Seisul 5:4 õnnestus Kanepil aga taas vastase serv murda ja sett 6:4 võita. Teises setis jäi eestlanna 0:2 taha, aga võitis siis viis geimi järjest ja jäi lõpuks peale 6:3.
Kanepi servis mängu jooksul kuus ässa ja tegi kolm topeltviga, Kulikova tegi neli topeltviga. Kanepi võitis mängitud punktidest 71 ja Kulikova 55. Eestlanna realiseeris 12 murdevõimaluses neli, Kulikova kasutas neljast murdepallist ära kaks.
Kanepile on see nelja WTA turniiri võidu kõrval 15. ITF-i turniirivõit.
Tänu turniirivõidule kerkib Kanepi maailma edetabelis 101. reale, mis suure tõenäosusega tagab talle koha Austraalia lahtiste põhiturniirile. Aasta esimese suure slämmi turniiri põhitabelisse pääsejad avaldatakse 10. detsembril.
Toimetaja: Maarja Värv